એકદા રાજકુમારી પોતાની સખીઓ સાથે રમણીયઉદ્યાનમાં ક્રીડા કરવા ગઈ, ત્યાં એણે એક ચિત્રકારને વિક્રમધન રાજાના પુત્ર ધનકુમારનું અત્યંત મોહક એવું ચિત્રપટ લઈને બેઠેલો જોયો. ચિત્રસ્થિત ધનકુમારને જોતા જ રાજકુમારી ધનવતી તેના પર અનુરાગ વાળી થઇ. સિંહરાજાએ પોતાની પુત્રીનો ધનકુમાર પરનો અનુરાગ જાણીને વિક્રમધન રાજાને ત્યાં દૂત દ્વારા પુત્રીના વિવાહનું કહેણ મોકલાવ્યું. પિતાએ મોકલેલા દૂતની સાથે રાજકુમારી ધનવતીએ ધનકુમાર માટે એક અંગત પત્ર મોકલ્યો. અચલપુર નગરમાં દૂતે પોતાના સ્વામી સિંહરાજાએ મોકલાવેલું પુત્રી વિવાહનું કહેણ રાજા વિક્રમધનને જણાવ્યું અને ધનકુમારને રાજકુમારીએ મોકલાવેલો પત્ર આપ્યો. વિક્રમધન રાજાએ સર્વ યોગ્ય જાણીને સહર્ષ સિંહરાજાના પ્રસ્તાવનો સ્વીકાર કર્યો. ધનકુમારે પણ પોતાની સ્વીકૃતિ દર્શાવતો વળતો પત્ર અને મુક્તાહાર રાજકુમારી ધનવતીને મોકલાવ્યો. સ્વીકૃતિનો સંદેશ લઈને દૂત સ્વસ્થાને પાછો આવ્યો. સર્વવૃતાંત સિંહરાજાને જણાવ્યો. ખુશી પામેલા સિંહરાજાએ વૃધ્ધ મંત્રીઓની સાથે પોતાની પુત્રીને અપાર ધન – સમૃદ્ધિ સહિત ધનકુમારને ત્યાં વળાવી. પરસ્પરના અનર્ગલ સ્નેહનું પાત્ર બનેલા ધનકુમાર અને ધનવતીનું યુગલ કામદેવ અને રતિના જોડલાંને યાદ અપાવનારું હતું. એકબીજા માટેના અતુટ પ્રેમ અને શ્રદ્ધાના પ્રવાહમાં વહેતા ધનકુમાર અને ધનવતી એ કેટલોક કાળ પસાર કર્યો.